आत्म-अभिव्यक्ति ते आत्म-छपैल मुंढै थमां गै माह्नू दियां मूल प्रवृत्तियां रेहियां न। गाना-बजाना, नच्चना-त्रप्पना, पढ़ना-लिखना, चित्रकारी, अभिनय एह् सब्भै आत्म-अभिव्यक्ति दे साधन न। पर लिखना, चित्रकारी, ते अभिनय आपै गी दूएं कोला छपैलने दे साधन बी होई सकदे न। साहित्य रचना राहें-क्हानियें-कत्थें, कवताएं ते लेखें राहें-अस मता किश लिखने दे बावजूद बी अपने बारै किश बी नेईं जां बड़ा घट्ट लिखचै। तस्वीरां अस दूएं दियां गै बनाचै ते आपूं बिल्कुल गैब रौह्चै। अभिनय च अस राजें-रानियें, अमीरें-गरीबें, सुखी ते दुखी लोकें गी मंच पर पेश करचै, पर अपने भावें गी बिंद बी अभिव्यक्त नेईं करचै। उसलै अस ऊऐ किश बनी गेदे होचै जिसदा रोल असें नभाना ऐ। अस सफल उपन्यासकार जां नाटककार उसी आखने आं जेह्ड़ा अपनी गल्ल करने दी बजाए, अपने पात्रें दी गल्ल करदा ऐ, जेह्ड़ा अपने बिचार दस्सने दे थाह्र अपने पात्रें दे बिचार दसदा ऐ, उं’दी सोचै बारै गल्ल करदा ऐ। कालिदास गी अस श्रेष्ठ नाटककार जां कवि इस करियै आखने आं की जे असेंगी ओह् अपनी गल्ल करने दी बजाए, शकुन्तला, दुश्यन्त, कण्व रिशी, प्रियंवदा, मालविका, अग्निमित्र, यक्ष, यक्षिनी, पार्वती, शिवजी जां कामदेव दे बारै दसदा ऐ; उंदे रूप, उंदी चाल-ढाल, गल्ल-बात बारै उसेंगी दसदा ऐ। उसलै कालिदास कालिदास नेईं, शकुन्तला जां दुश्यन्त, मालविका जां अग्निमित्र बनी गेदा होंदा ऐ। ते इस्सै करी कालिदास गी अस इक श्रेष्ठ साहित्यकार आखने आं। शेक्सपीयर नां हैमलट ऐ नां ओथैलो, नां किंग लियर ऐ नां मैक्बथ, नां ओफिलया ऐ नां डैस्डीमोना, पर जिसलै अस उसदे नाटक पढ़ने आं तां अस सेही करने आं जे इस मौकै ओह् हैमलट बनी गेदा ऐ, इस बेलै मैक्बथ, प्रास्पेरो जां लियर बनी गेदा ऐ, इसलै ओह् कैसियो ऐ ते हून कैलीबन। इयै ते शैक्सपीयर दी खूबी ऐ, जे लोड़ पौने पर ओह् सब किश बनी सकदा ऐ, पर फ्ही बी ओह् अपना आप निं छोड़दा।